Ina Mikkola

Ina Mikkola (s. 1990) on suomalainen toimittaja, ohjaaja, kirjailija, juontaja ja DJ. Mikkola tunnetaan Ylen asiaohjelmista "Hullu juttu" ja "Ina Mikkolan Tilipäivä" sekä MTV3:n ja MTV Subin dokumenttisarjoista "Ina &lt;3 porno" ja "Ina &lt;3 Suomi". Hän on toiminut Bassoradion aamujuontajana. Mikkola kirjoittaa myös kolumneja Ylelle ja ohjaa musiikkivideoita. Hän on kirjoittanut tietokirjan "Runkkarin käsikirja – kasvata seksuaalista älykkyysosamäärääsi ja pornolukutaitoasi".
Elämä ja ura.
Mikkola on käynyt Kallion ilmaisutaidon lukion ja valmistunut medianomiksi Metropolia-ammattikorkeakoulusta elokuvan ja television koulutusohjelmasta. Hänen opinnäytetyönsä käsitteli tubettajia ja television muutoksia. Lukioikäisenä hän oli "Nuorten Ääni" -toimituksessa. Opiskeluaikana Mikkola valittiin toimittajaksi Ylen "Hullu juttu" -ohjelmaan. Sen jälkeen hänestä tuli Bassoradion aamujuontaja.
Helmikuussa 2018 MTV Sub -kanavalla alkoi Mikkolan ideoima ja toimittama "Ina &lt;3 porno" -ohjelmasarja, jossa hän kiertää maailmalla tutustumassa pornon eri genreihin ja tekijöihin. Ohjelma palkittiin Kultaisella Venlalla. Sitä on esitetty myös Italiassa ja Australiassa. Formaatti sai jatkoa syksyllä 2019, kun MTV Subilla esitettiin ohjelma "Ina &lt;3 Suomi", jossa Mikkola tutki Suomessa vallitsevia sääntöjä, tapoja, uskomuksia, ideoita ja ihmisiä.
Kesäkuussa 2020 Yle kertoi, että Mikkola luotsaa syksyllä 2020 isoa, työelämän tabuihin keskittyvää "Tilipäivä"-nimistä kokonaisuutta: kokonaisuuteen kuuluivat muun muassa suora televisio-ohjelma "Ina Mikkolan Tilipäivä" Yle TV2:ssa, podcast, YouTube-sarja sekä Yle Areenassa syyskuussa 2020 julkaistu "Tilipäiväkirjat"-tositelevisiosarja.
Mikkola kirjoitti Into Kustannuksen elokuussa 2020 julkaiseman "Runkkarin käsikirja" -nimisen 312-sivuisen kirjan, jossa käsitellään masturboimista, seksuaalista älykkyyttä, sukupuolten moninaisuutta ja pornolukutaitoa. 
Keväällä 2021 Supla alkoi julkaista Mikkolan toimittamaa "Runkkarin ystäväkirja" -podcastia, jossa tunnetut vieraat vastaavat erilaisiin kysymyksiin seksuaalisuudesta.
Mikkola julkaisi toisen kirjansa "Valtakirjani" vuonna 2021.
Vuonna 2022 Yle TV2:lla ja Yle Areenassa julkaistiin Mikkolan ohjaama "Syvään päätyyn" -dokumenttisarja. Sarjassa seurataan ystäviä, joiden tapa katsoa maailmaa eroaa radikaalisti toisistaan. Sarjaa kuvattiin muun muassa Amazonin sademetsässä. Sarjasta julkaistiin vuonna 2023 toinen tuotantokausi eri päähenkilöillä. 
Vuonna 2024 Tammi julkaisi Mikkolan Tia-Maria Sokka -elämäkerran "Tinze – Periksiantamaton".
Yle TV2:lle ja Yle Areenaan ilmestyi samana vuonna Mikkolan tuottama ja käsikirjoittama viisiosainen seurantadokumenttisarja "Yksin isäksi", jossa seurataan transmies Nooan matkaa kohti itsellistä isyyttä. 
Mikkola on esiintynyt myös tositelevisio-ohjelmissa. Vuonna 2019 hän kilpaili punaisessa joukkueessa "Fort Boyard Suomi" -seikkailuohjelmassa ja vuonna 2020 Tikru-nimisenä hahmona "Masked Singer Suomi" -laulukilpailussa. Hänet on nähty myös vuonna 2022 sarjoissa "Komppania Ketonen &amp; Gustafsberg" ja vuonna 2023 "Arktinen retkikunta". Vuoden 2024 syksyllä ilmoitettiin, että Mikkola on mukana "Myyrä" -sarjan neljännellä tuotantokaudella. Hän on mukana syksyllä 2025 ohjelmassa The Box Suomi.